SCB จับมือ “ไปรษณีย์ไทย” เปิดตัว “SCB Service” ฝากเงินสดทุกสาขาทั่วประเทศ
SCB จับมือ "ไปรษณีย์ไทย" เปิดตัว "SCB Service" ฝากเงินสดทุกสาขาทั่วประเทศ
SCB จับมือ "ไปรษณีย์ไทย" เปิดตัว "SCB Service" ฝากเงินสดทุกสาขาทั่วประเทศ
5 มิ.ย. 2562

นายสารัชต์ รัตนาภรณ์ ผู้จัดการใหญ่ ธนาคารไทยพาณิชย์ จำกัด (มหาชน) หรือ SCB กล่าวว่า ธนาคาร ร่วมกับบริษัท ไปรษณีย์ไทย จำกัด ประกาศความร่วมมือทางธุรกิจในการพัฒนาขีดความสามารถในการให้บริการทางการเงิน และเพิ่มช่องทางการเข้าถึงบริการธนาคารภายใต้ชื่อ “SCB Service” (เอสซีบี เซอร์วิส) บริการด้านแบงก์กิ้งเอเย่นต์ของธนาคารไทยพาณิชย์
โดยความร่วมมือในครั้งนี้เริ่มต้นด้วยบริการรับฝากเงินสดเข้าบัญชีเงินฝากไทยพาณิชย์ ณ ที่ทำการไปรษณีย์ กว่า 1,200 แห่งทั่วประเทศ โดยสามารถฝากเงินสดได้ตั้งแต่ 1 บาท – 30,000 บาท/รายการ สูงสุด 60,000 บาท/วัน/บัญชี ค่าธรรมเนียมในการให้บริการไม่เกิน 20 บาท/รายการ
พร้อมกันนี้ยังได้จัดแคมเปญการตลาดเพื่อแนะนำและส่งเสริมการใช้บริการในกลุ่มลูกค้า เพียงฝากเงินสดเข้าบัญชีธนาคารไทยพาณิชย์ ผ่านบริการ SCB Service ที่ไปรษณีย์ครบทุก ๆ 5 ครั้งต่อเดือน พร้อมลงทะเบียนผ่าน QR Code ณ ที่ทำการไปรษณีย์ 1,200 แห่งทั่วประเทศ รับฟรีข้าวไรซ์เบอรี่อินทรีย์ 1 แพ็ก มูลค่า 50 บาท ซึ่งเป็นผลิตภัณฑ์ที่ผลิตโดยชาวบ้านจากชุมชน 3 จังหวัดภาคอีสาน ตั้งแต่วันนี้ – 31 สิงหาคม 2562 โดยคาดว่าบริการนี้จะสามารถอำนวยความสะดวกและเพิ่มช่องทางในการเข้าถึงบริการธนาคารให้กับลูกค้าได้มากยิ่งขึ้น
“พฤติกรรมผู้บริโภคยุคใหม่เปลี่ยนแปลงอย่างรวดเร็ว ความต้องการในการทำธุรกรรมทางการเงินของลูกค้าไม่ได้จำกัดอยู่ที่สาขาหรือช่องทางหลักของธนาคารอีกต่อไป ไทยพาณิชย์ต้องการเข้าถึงลูกค้าในทุก ๆ กลุ่ม ในทุกๆ touchpoint ที่ตรงกับไลฟ์สไตล์และการใช้ชีวิตประจำวัน เพื่อมอบบริการทางการเงินให้กับลูกค้าของเรา
โดยหัวใจสำคัญในการขับเคลื่อนธุรกิจของไทยพาณิชย์ คือ การมีพันธมิตรที่แข็งแกร่ง (Partnership Banking) ในการร่วมกันสร้างขีดความสามารถทางการแข่งขันใหม่ ๆ เพื่อรองรับการเติบโตในโลกธุรกิจยุคปัจจุบัน ซึ่งไปรษณีย์ไทยถือเป็นหนึ่งในพันธมิตรที่เป็น Key Player ในกลุ่มโลจิสติกส์ที่มีความแข็งแกร่งและมีจุดให้บริการกว่า 1,200 แห่งครอบคลุมทั่วประเทศ
ด้วยเหตุนี้เองธนาคารจึงได้เปิดตัวแบงก์กิ้งเอเย่นต์ภายใต้ชื่อ “SCB Service” ที่จะช่วยให้ลูกค้าสามารถเข้าถึงบริการของธนาคารไทยพาณิชย์ได้สะดวกยิ่งขึ้นผ่านที่ทำการไปรษณีย์” นายสารัชต์ กล่าว
นายสารัชต์ กล่าวอีกว่า หลังจากนี้ทั้งสองหน่วยงานก็จะร่วมกันศึกษาพัฒนารูปแบบและต่อยอด เพื่อขยายขอบเขตการให้บริการทางการเงินใหม่ ๆ ต่อไปในอนาคต มุ่งสู่การเป็น Financial Partnership ในที่สุด
ด้านนางสมร เทิดธรรมพิบูล กรรมการผู้จัดการใหญ่ บริษัท ไปรษณีย์ไทย จำกัด กล่าวว่า ไปรษณีย์ไทยมีจุดแข็งอยู่ที่เครือข่ายโดยเฉพาะในเขตภูมิภาค จึงทำให้ “ไปรษณีย์ไทย” เป็นทางเลือกสำหรับผู้ใช้บริการด้วยเครือข่ายที่ครอบคลุมเข้าถึงทุกพื้นที่ ใกล้ชิดกับประชาชน ผ่านจุดให้บริการกว่า 1,200 แห่งทั่วประเทศ ที่มีศักยภาพสามารถรองรับการเป็นตัวแทนให้บริการการเงินของธนาคาร การร่วมมือกับธนาคารไทยพาณิชย์ในการให้บริการแบงก์กิ้งเอเย่นต์ในครั้งนี้ เป็นการยกระดับ ต่อยอด และขยายความร่วมมือระหว่างสององค์กร
สำหรับ SCB Service บริการด้านแบงก์กิ้งเอเย่นต์ของธนาคารไทยพาณิชย์ จะช่วยให้ลูกค้าที่มีความต้องการทำธุรกรรมการเงินสามารถเข้าถึง “บริการธนาคาร” ได้สะดวกมากยิ่งขึ้น โดยไม่จำกัดอยู่ที่สาขาหรือช่องทางหลักของธนาคารอีกต่อไป โดยธนาคารจะพัฒนาช่องทางและรูปแบบการให้บริการทางการเงินในแต่ละ touchpoint ให้ตรงกับไลฟ์สไตล์และสามารถตอบโจทย์ความต้องการของลูกค้าเป็นสำคัญ ปัจจุบันธนาคารไทยพาณิชย์มีจุดให้บริการ SCB Service ผ่านเอเย่นต์ทั้งสิ้นกว่า 14,200 แห่งทั่วประเทศ